රුසියානු_ඉතිහාසය
රතු හමුදාවේ මුණුපුරන්ට මුහුණ දීමට තරම් සූදානමක එක්සත් ජනපදය නොසිටී....
(මෙම ලිපිය 2014 වසරේ ලියන ලද්දක් වන අතර එහි අන්තර්ගතය වත්මන් තත්වය සසඳා බැලීම කියවන්නාට භාරය) වාතාවරණය තුල යුද උණුසුම දැනේ. සියළු සන්නාහයෙන් සන්නද්ධ වූ රුසියන් භටයන් පණස් දහසක් යුක්‍රේන දේශ සීමාවට පැමිණ ඇත. නැවත උපන් රතු හමුදාව යුක්‍රේනය, මෝල්ඩෝවාව, බෝල්කන් කලාපය පමණක් නොව පෝලන්තය තුලට පවා කඩා වැදීමට ඉඩ ඇතයි යුරෝපය හා පෙන්ටගනය මහත් කලබලයකින් පසුවෙති. බටහිර ලෝකය සීතල යුද්ධයේ සන්නිය තදට වැළදී ඇති හැඩය. කලබලවී ඇතුවාක් පමණක් නොව කලින් සෝවියට් අධිරාජ්‍යය තුලට රුසියාව කරන ආක්‍රමණයන් වැලැක්වීමෙහිලා තම සූදානම මඳ බවද ඔවුන් වටහාගෙන ඇති සේය. රුසියාව හදිසියේම අළු ගසා දමා නැඟී සිටීම ඔවුන් මවිත විය යුතු කරුණක්ද නොවේ. කීර්තිමත් ප්‍රසියන් රණදෙටු මහා ෆ්‍රෙඩ්‍රික් රජතුමා වරක් මෙසේ කීවේලු. "සියළු දේ රැකීමට තැත් කරන්නා කෙලෙවර කිසිවක් නොරකී" මෙය සෑම තරුණ යුද නිළධාරියෙක්ම තම දකුනතේ පච්ච කොටාගත යුතු වැකියකි. 1991 සෝවියට් සංගමය බිඳ වැටුන නැගෙනහිරට අත දිග මඳි බව නේටෝවට අනතුරු හැඟවීමට ඉදිරිපත් වූ උපායඥයන් වූයේ ස්වල්ප දෙනෙකි. කැරලිකාරී නැගෙනහිර ජර්මනියට ගැලවීයාම ඉඩ හැරීමට සෝවියට් සභාපති මිහායිල් ගොර්බචොව් එකඟවූයේ නැගෙනහිර යුරෝපය හා කොකේසස් පෙදෙසට ව්‍යාප්ත වීමට තැත් නොකිරීමේ පොරොන්දුව මත අමතක නොකල යුතුය. එක්සත් ජනපදය හා නේටෝව ඊට එකඟ වූවද ඉක්මනින්ම තම වචනය කඩ කලහ. අද ඔවුහු රුසියාවේ දේශ සීමා අසලටම පැමිණ සිටිති. ඇමෙරිකානු මිසයිල ආරක්ෂණ පද්ධති පෝලන්තයේ ස්ථාප්ත කිරීමට කාල සටහන් තැනුන අතර බල්ගේරියාවේ රොමේනියාවේ හා මධ්‍යම ආසියාවේ නේටෝ කඳවුරු ස්ථාපිත කෙරිණ. පැරණි සෝවියට් යුක්‍රේනය හා ක්‍රිමියාවේ සෙවාස්ටපෝල් නාවුක මූලස්ථානය නේටෝව යටතට ගැනීමේ තකතිරු එක්සත් ජනපද උත්සාහය-එහි අරමුණ ඉරානයට හා සිරියාවට පලකරන සහාය වෙනුවෙන් රුසියාවට දධුවම් කිරීම බවට සැක නැත- ක්‍රෙම්ලිනයේ රතු කට්ට පැන්නවීමෙහිලා සමත් වූ බව පෙනේ. වළසා අවදි විය. මැත දෙඩවීම සුළු දෙයකි. එහෙත් සිදුවිය හැකි රුසියන් ආක්‍රමණයකින් නැගෙනහිර යුරෝපය ආරක්ෂා කිරීම ලෙහෙසි නැත. ප්‍රධානම ගැටළුව නම් ඇමෙරිකානු/නේටෝ ආරක්ෂණ සහතික රුසියාවේ සංවේදී දේශ සීමා දක්වා ඉදිරියට ගමන් කලද ඔවුන්ගේ හැකියාවන් එතැනම වීමයි. කොටින් කිවහොත් එක්සත් ජනපද කරන්න බැරි වැඩක් භාරගෙන ඇත. ලිතුවේනියාව ලැට්වියාව හා එස්ටෝනියාව ඇතුළු බෝල්ටික් කලාපය අත්පත් කොට ගැනීමට රුසියානු හමුදාවට එක් හැන්දෑවක් ඕනෑවටත් වඩා ප්‍රමාණවත්ය. එම කලාපයේ ජනගහනයෙන් සැලකිය කොටසක් වාර්ගික රුසියානුවෝ වෙති. යුක්‍රේන ගැටළුව මත යුද වැදීමට නේටෝව යුද උපකරණ හා ස්ථානගත කිරීම අතින් සූදානමක නැත. බල ඇණි වඩාත් බටහිරට වන්නට වාඩිලා සිටින අතර දුරට සරිලන සැපයුම් පද්ධති හෝ ගුවන් ආවරණය ජාලයක් නොපවතී. ඩෙන්මාර්කයේ නාසි වාදින් අතලොස්සක් හා යුක්‍රේන ජාතිවාදීන් හැරුන කොට රුසියාව සමඟ යුද වැදීමට යුරෝපා බලවතුන් ද ඉතා අකැමැතිය. වොෂින්ටනයට වී ආරක්ෂා සහිතව සිටින යුදවාදීන්ට පැවරීම ඔවුන්ගේ අපේක්ෂාවයි. රුසියාවට එරෙහිව වොෂින්ටනය පණවා ඇති වෙළඳ සම්බාධක මාලාව පූර්ව එදිරිවාදී ක්‍රියාවක් ලෙස සැලකිය හැක. 1941 දී ජපානය බටහිරට පහරදීමට පෙළඹුවේද ඇමෙරිකානු සම්බාධක බව අප සිහි තබා ගත යුතුය. සීතල යුද්ධය අතරතුර එක්සත් ජනපදය යුරෝපය තුල හාර ලක්ෂයක හමුදාවක්, ගුවන්යානා 800ක් හා විශාල නාවුක බා ඇණියක් පවත්වාගෙන ගියාය. දැන් යුරෝපයේ සිටින්නේ ඇමෙරිකානු භටයන් 43,000කි. සටන් බ්‍රිගේඩ දෙකක් හැරුන කොට සෙස්සෝ ගුවන් හමුදා භටයන් හා සැපයුම් කණ්ඩායම්ය. සෝවියට් සංගමය විසින් යුද ටැංකි 50,000ක් මානා තැබූ අතීතය දැන් අවසන් මුත් ඔවුනට බඩ කට පුරා සැලකීමට රුසියාවේ නවීකරණය කල බල ඇණිය සමත් වනු ඇති බවට සැකයක් නැත. අනිත් අතර මහා ෆෙඩ්‍රික් රජු පැවසූ පරිදි සියල්ල රැකීමට තැත් කරමින් ඇමෙරිකානු හමුදා ලෝකය පුරා විහිදී සිටිති. ඇෆ්ගනිස්ථාන්‍යෙ ඉරාකයේ කුවේටයේ සිටි බල ඇණි වලින් වැඩි කොටස ආපසු සියරට බලා කැඳවා ඇත. ශක්තිමත්ම ඇමෙරිකානු ඩිවිෂන ස්ථානගත කොට ඇත්තේ කන්සාස් හා ටෙක්සාස් හි මිස ජර්මනියේ ෆල්ඩා කපොල්ල හෝ හැනෝවරය නොවේ. 19 වන සියවසේ බ්‍රිතාන්‍යයට සිදුවුවාක් මෙන් කුඩා යටත් විජිත සටන් මාලව තුල එක්සත් ජනපදයේ යුද හැකියාව වියැකී  ගොස් තිබේ. ජර්මන් හමුදාවන්ට මුහුණ පෑ බ්‍රිතාන්‍ය රාජකීය භට පිරිස් සමූලඝාතනයට ලක්වූහ. පෙන්ටගනයට ජයග්‍රහනය ලැබීමට අවශ්‍ය නම් වියට්නාම් යුද්ධයෙන් පසු ගරිල්ලා සටන් ක්‍රමයට හැඩ ගැසුන එක්සත් ජනපදය රතු හමුදාවේ මුණුපුරන්ට මුහුනදීමට තරම්  සූදානමක නොසිටින බව පිළිගැනීමට සිදුවේ. පරෙස්සම් සහගත ඉවසිලිමත් ව්ලදීමීර් පුටින් පෝලන්තය ආක්‍රම්ණය නොකරනු ඇත. එහෙත් යුක්‍රේනයේ හා මෝල්ඩාවේ බෝල්ටික් කලාපයේ වාර්ගික රුසියානුවන් සිය මවුරට හා එක්වීමට නැඟී සිටියහොත් කුමක් වේද? රුසියාව ඔවුනට උදවු කරනු ඇත්ද? ලුගාන්ස්ක් හා හාර්කොව් වැනි අප්‍රකට ස්ථාන සඳහා න්‍යෂ්ඨික යුද්ධයක අවදානම දැරීමට යුරෝපය හා එක්සත් ජනපද සූදානම්ද? රුසියාව ඛේදජනක ලෙස අවතක්සේරු කරනු ලැබූ ආක්‍රමණශීලී බටහිර භූ දේශපාලනයේ ආනිසංස අපි යුක්‍රේනයේ හා ක්‍රිමියාවේ අද දකිමින් සිටිමු. න්යෂ්ඨික බලවතුන් අතර යුද්ධයක් කිසිසේත් ඇති නොවිය යුතුය. මෙය උමතුවකි. පරමාණු බෝම්බ දරූ ලමුන් කෙළි බඩුවකට දබර කරන්නාක් මෙනි. (ප.ලි. දෙසතියකට පසු ගුප්ත ආක්‍රමණයක් මඟින් [stealth invasion] ක්‍රිමියාව රුසියාව විසින් ඈඳා ගනු ලැබූ අතර රුසියන් හිතවාදී කැරලිකරුවන් විසින් නැගෙනහිර යුක්‍රේනයේ  ලුගාන්ස් හා ඩොනෙට්ස්ක් ප්‍රදේශ වෙනම රාජ්‍ය ලෙස ප්‍රකාශයට පත් කරන ලදී. මෙහිදී රුසියාව යොදා ගත්තේ  'දෙමුහුම් යුද කලාවයි'. (Hybrid warfare). කෙසේ වුවද ට්‍රම්ප් පරිපාලනය විසින් ඔබාමා ප්‍රතිපත්තිය කණපිට පෙරලීමත් සමඟ රුසියාව සමඟ ගැටුමක අනතුර පහ විය)